kardosdrur/scandi-wiki huggingface dataset:
Mark Dayton

Mark Brandt Dayton (født 26. januar 1947 i Minneapolis) er en amerikansk politiker. Han var den 40. guvernør for den amerikanske delstat Minnesota fra 2011 indtil 2019. Fra 2001 til 2007 repræsenterede han delstaten i USAs Senat. Dayton er medlem af Minnesota Democratic–Farmer–Labor Party (DFL Party).

Politisk karriere

Senator 
I 1982 forsøgte Dayton uden held af blive valgt til Senatet i USA.

Mark Dayton stillede også op til valget i 2000 som delstaten Minnesotas Senator i USAs Senat. Dayton var en af arvingerne til det nu lukkede Dayton's Department Store, og han finansierede sin 12 millioner dollar dyre valgkampagne af egne penge. Dayton vandt valget, og afløste 3. januar 2001 republikaneren Rod Grams som delstatens Senator. Mark Dayton genopstillede ikke ved valget i 2006, og 3. januar 2007 blev han afløst på posten af partifællen Amy Klobuchar.

Guvernør 
Mark Dayton annoncerede 16. januar 2009 at han ville stille op som DFL Partys kandidat til guvernørvalget i Minnesota i efteråret 2010. Ved DFLs primærvalg vandt Dayton over 3 modkandidater med 41.3% af stemmerne, hvor Margaret Anderson Kelliher med 39.8% var den nærmeste konkurrent. 

Dayton vandt 2. november 2010 guvernørvalget over sin republikanske modkandidat Tom Emmer, med en margen på kun 8770 stemmer (0.42%), ud af 2.106.979 afgivende stemmer. Dayton blev 3. januar 2011 taget i ed som Minnesotas 40. guvernør, hvor han afløste Tim Pawlenty fra det Republikanske parti. Dette skete på 10-årsdagen for starten af Daytons første perioden i Senatet.

Referencer

Eksterne henvisninger 

 Guvernør Daytons officielle profil på Minnesotas hjemmeside. 
 Mark Daytons officielle kampagneside  på www.markdayton.org 

Medlemmer af Senatet i USA
Medlemmer af USA's kongres for det demokratiske parti
Guvernører i Minnesota
V6 PRV-motor

V6 PRV-motor er det almindelige navn for den benzinmotor i V6-format, som blev udviklet i 1970'erne af Peugeot, Renault og Volvo (deraf PRV), og blev bygget i ca. 1 million eksemplarer fra 1974 til 1998.

Fabrikken lå i Douvrin i Frankrig, hvor Peugeot og Renault allerede udviklede motorer sammen i firmaet La Française de Mécanique (FM). Volvo trådte ind i projektet i 1971. Firmaet skulle fra starten af have bygget en V8-motor, men benzinkrisen i begyndelsen af 1970'erne og efterfølgende skatter for motorer større end 2,8 liter gjorde at man i stedet byggede en V6-motor. En følge af denne kursændring er, at PRV-motoren i stedet for 60 graders vinkel mellem cylinderblokkene, som er mest almindeligt for V6-motorer, i stedet har V8-motorens typiske 90-gradersvinkel.

Den første bilmodel som havde PRV-motoren var Volvo 260, og straks derefter fulgte Renault 30 og Peugeot 604. Siden da har motoren solgtes til mange fabrikanter og fandtes i et utal af bilmodeller. Gennem Peugeot kom PRV-motoren også til at benyttes af Citroën og Talbot. Renaults forhold til American Motors Corporation gjorde at motoren også blev benyttet i Eagle Premier og Dodge Monaco. Totalt blev der bygget 970.315 PRV-motorer.

Udvalg af bilmodeller, som solgtes i varianter med PRV-motor 
 MVS Venturi
 Eagle Premier
 Citroën XM
 Renault 25
 Renault 30
 Renault Alpine A310
 Renault Alpine A610
 Renault Espace
 Renault Laguna
 Renault Safrane
 Peugeot 504
 Peugeot 505
 Peugeot 604
 Peugeot 605
 DeLorean DMC-12
 Volvo 260
 Volvo 363
 Volvo 760
 Volvo 780
 Talbot Tagora

Eksterne henvisninger 

PSA-motorer
Renault-motorer
Max Hamburgerrestauranger

Max Hamburgerrestauranger AB er Sveriges næststørste kæde af hamburgerrestauranter og grundlagdes 1968 i Gällivare af Curt Bergfors. Max har 100 restauranter og omkring 3.000 ansatte, hovedkvarter i
Luleå.

Historie 
Max indledte sin virksomhed i Gällivare i 1968 da Curt Bergfors sammen med sin sambo åbnede X-grillen, der var en grillbar med fastfood. Grillbaren var indlejet i den østlige ende af Uno-X benzintanken, som lå ved Västra Kyrkallén. To år senere skiftedes navn til Max efter ejerens kælenavn, og der åbnedes en restaurant i Skellefteå og en på Midgårdsvägen i Luleå. Siden da er der kommet tusindvis af ansatte til samt 100 restauranter rundt om i Sverige. I dag er Max representeret fra Haparanda i nord til Ystad i syd.

I 2012 bekendtgjorde Max at de ville udvide deres forretning til Danmark, og den 1. marts 2013 åbnede Max deres første restaurant i Danmark, på Gammeltorv i København. Max er ligeledes også repræsenteret i Norge.

Eksterne henvisninger 

  

Fastfoodrestaurantkæder
Etableret i 1968
Restauranter i Sverige
Mikael Juul Hvorslev

Mikael Juul Hvorslev (25. december 1895 på Allinggaard, Svostrup – 7. december 1989 i North Carolina) var en dansk civilingeniør med speciale i geoteknik, som tilbragte det meste af sit liv i udlandet.

Han blev student fra Viborg Katedralskole 1913 og dimitterede som ingeniør fra Polyteknisk Læreanstalt 1918. Dernæst arbejdede han som ingeniør ved opførelsen af jernbeton- og industribygninger i Frankrig og Danmark. 1921 til 1932 arbejdede Hvorslev på design og konstruktion af dæmninger, vandkraft-, og vandforsyningsprojekter i Californien, Washington, USA og Colombia, Sydamerika. Han blev amerikansk statsborger i 1929.

Han vendte tilbage til Europa, hvor han foretog geotekniske undersøgelser i Danmark og Østrig 1933-37, og modtog efter at have studeret geoteknik under Karl von Terzaghi den tekniske doktorgrad ved Universität Wien i 1936 på afhandlingen Über die Festigkeitseigenschaften gestörter bindiger Böden. Hvorslev vendte i 1937 tilbage til USA for at arbejde som forskningsstipendiat på Harvard, hvor han forskede i at få uforstyrrede prøver af jord. Året forinden havde han fortalt om sine undersøgelser ved den internationale kongres for geoteknik på Harvard.

Fra 1938 til 1946 arbejdede han i det geotekniske laboratorium på Harvard under ledelse af von Terzaghi og Arthur Casagrande. Han blev rådgiver for US Army Engineers Waterways Experiment Station in Vicksburg, Mississippi, hvor han var involveret i talrige projekter lige fra Panama til Grønland. Han blev officielt pensioneret i 1965, men fortsatte konsulentarbejde indtil en alder af 80 i 1976.

I 1946 blev han tilbudt et professorat i havnebygning og bygningskonstruktion ved Danmarks Tekniske Højskole, men takkede nej. Han var dog korresponderende medlem af Akademiet for de Tekniske Videnskaber, af Dansk Ingeniørforening og af det danske geotekniske selskab.

I USA fik han også en række priser. 1969 den amerikanske hærs forskningspris, 1957 Walter L. Huber-prisen uddelt af American Society of Civil Engineers, som han i 1979 blev æresmedlem af. 1965 modtog han Terzaghi-prisen.

Kilder 
 Kraks Blå Bog 1974

Ingeniører fra Danmark
Medlemmer af Akademiet for de Tekniske Videnskaber
Personer i Kraks Blå Bog (afdøde)
Danskere i 1900-tallet
Dansk-amerikanere
Studenter fra Viborg Katedralskole
Lufthavnsterminal

En lufthavnsterminal er en bygning i lufthavne der indeholder de faciliteter der skal til for at passagerer kan flyttes fra landstransport til adgangen til om bord- og afstigningen af et fly. 

Indenfor i terminalen har passagererne mulighed for køb af billetter, aflevere bagage, og gå gennem sikkerhedskontrollen. De gange der giver adgang til flyet (via gates) kaldes typisk concourses. Imidlertid bliver udtrykkene "terminal" og "concourse" brugt i flæng, afhængigt af konfigurationen af lufthavnen.

Design 
På grund af den øgede trafik indenfor passagerflyvninger, blev mange terminaler bygget i 1930'erne og 40'erne, og de blev som oftest bygget i Art deco stil, som var meget populær i arkitektturen på denne tid. Et kendt eksempel på dette, er Houston Municipal Airport Terminal, som er den første terminal beregnet for passagerflyvninger til og fra Houston. Tidligere lufthavnsterminaler havde som oftest direkte adgang ud til flyens standpladser, og passagerene gik enten selv eller blev transporteret med bus hen til flyet. Dette design er stadigvæk udbredt blandt mindre lufthavne, ligesom det kan findes i mange større lufthavne hvor man har specielle busgates. Blandt andet fragtes passagererne i Københavns Lufthavn oftest med bus ud til flyet, når der er udenrigsafgange med mindre flytyper der har standplads et stykke væk fra terminalbygningen, og i Terminal 1 (Indenrigsterminalen) foregår alt adgang til og fra flyene for egen kraft, via direkte adgang fra gates til asfalten på flyens standplads.

Se også 
Afisning
Bagageanlæg
Bagageudlevering
Forplads (lufthavn)
Jetbro
Bagageportør
Sikkerhedskontrol

Litteratur 
 Mihály Kubinszky: Bahnhöfe Europas. Ihre Geschichte, Kunst und Technik. Franckh'sche Verlagshandlung, Stuttgart 1969, ASIN B0000BS5X0

Eksterne henvisninger 

Lufthavnes indretning

pt:Aeródromo#Conceitos
Lang Lang (pianist)

Lang Lang () (14. juni 1982 i Shenyang, Liaoning, Kina) er en kinesisk koncertpianist, som bor i New York. Han er kendt i Europa og Nordamerika for sine koncerter. Lang Langs far Lang Guolen () spiller det kinesiske instrument Erhu.

I en alder af to år så Lang Lang Tom and Jerrys "Kattekoncerten" med Franz Liszts Ungarske Rapsodi Nr. 2. Ifølge Lang Lang var det hans første kontakt med vestlig musik, og det motiverede ham til at lære at spille klaver. Tre år gammel begyndte han undervisning hos professor Zhu Ya-Fen. I femårsalderen vandt Lang Lang førstepladsen ved Shenyangs Pianokonkurrence og gav sin første offentlige koncert. Lang Lang blev optaget på konservatoriet og studerede under professor Zhao Ping-Guo.

I 1993 vandt Lang Lang Xing Hai Cup Pianokonkurrencen i Beijing. Han fik også førsteprisen for fremragende artistisk udførelse ved den 4. Internationale Konkurrence for Unge Pianister i Ettlingen i Tyskland. Året efter, som 13-årig, spillede han Op. 10 and Op. 25 étuderne af Frédéric Chopin i Beijings Koncertsal. Samme år vandt han førstepladsen ved den Internationale Tjajkovskij Konkurrence for Unge Musikere i Japan, hvor han spillede Chopins Klaverkoncert nr. 2 med Moskvas Filharmoniske Orkester i en koncert sendt i TV af NHK. I en alder af 14 år spillede han solo ved Kinas Nationale Symfoniorkesters indvielseskoncert, der blev sendt i TV af China Central Television.

Kildehenvisninger 

Pianister fra Kina
Klassiske pianister
Antoinette Nana Djimou Ida

Antoinette Nana Djimou Ida (født 2. august 1985 i Douala i Cameroun) er en fransk atlet, der har specialiseret sig i mangekamp.

Nana Djimou Ida´s gennembrud kom, da hun blev nummer fire i syvkamp ved junior-VM 2004. Hun deltog også i EM 2006 i Gøteborg, hvor hun sluttede på 21. plads. I 2007 blev hun nummer 11 i femkamp ved EM indendørs og udendørs brød hun ved VM i Osaka.

Hun deltog i OL 2008 og opnåede en 18. plads. Hendes første internationale medalje var bronzemedaljen ved EM indendørs i Torino 2009 som blev fulgt op med en guldmedalje ved EM indendørs i Paris 2011, hvor hun besejrede Austra Skujytė fra Litauen med 17 point.

Källor 
 Antoinette Nana Djimou Ida – IAAF

Eksterne henvisninger 

Mangekæmpere fra Frankrig
Sportsfolk fra Cameroun
Bihule

Bihulerne er luftfyldte hulrum i knoglestrukturerne omkring næsen. De opdeles i i fire par: Pandehulerne, kæbehulerne, kilebenshulerne og sibenscellerne.

Bihulerne har forbindelse til næsehulen og virker som resonanskaviteter, der er med til at give stemmen sin karakteristiske klang. Ved bihulebetændelse vil stemmen derfor ofte ændres til en typisk nasal "forkølelsesstemme".

Bihulernes udvikling
Næsehulens slimhinder vokser ind i de tilstødende knogler. Noget af knoglesubstansen nedbrydes og der dannes et nyt hulrum, bihulen. Slimhindens epithel er det samme som i en bihule, altså pseudolagdelt cylinderepithel med kinocilier. 

Bihulerne er meget små eller mangler helt ved fødslen, men udvikles i teenage-alderen. 

Hovedets anatomi
Venskabskamp

En venskabskamp (kaldes også en testkamp, træningskamp eller opvisningskamp) er en kamp mellem to hold eller idrætsudøvere, hvor resultatet ikke tæller i nogen turnering.

Formålet med kampen kan være at gøre holdet eller idrætsudøveren klar til en tællende kamp, men kan også bruges til at markedsføre holdet eller idrætsgrenen på nye markeder, noget, der også kaldes en opvisningskamp. Nogen gange spilles venskabskampe på neutral bane med det formål at tiltrække nye tilhængere – samtidig med, at de får noget kamptræning.

Se også 

Sportskonkurrencer
Zygmunt Maszczyk

Zygmunt Paweł Maszczyk (født 3. maj 1945 i Siemianowice Śląskie) er en polsk tidligere fodboldspiller, der var midtbanespiller og en del af det polske landshold i 1970'erne.

Karriere

Klubber 
Maszcyk spillede det meste af sin karriere for Ruch Chorzów i hjemlandet, inden han fik en enkelt sæson i franske Valenciennes FC.

Landshold 
Han opnåede i alt 36 kampe for Polens A-landshold og 11 ved OL. Her var han med ved OL 1972 i München. Her vandt holdet først sin indledende pulje med tre sejre, hvorpå det i mellemrunden blev til sejr over  og  samt uafgjort 1-1 mod . Som vinder af puljen kom Polen derpå til at spille finale mod vinderen af den anden mellemrundegruppe, , og her var Polen bagud 0-1 ved pausen. På to mål af Kazimierz Deyna i anden halvleg vendte holdet kampen og sikrede sig guldmedaljerne, mens Ungarn fik sølv og  og Sovjetunionen delte bronzen efter en kamp, der endte 1-1. Maszcyk spillede med i seks af holdets syv kampe ved den lejlighed.
 
Ved OL i 1976 i Montreal var fodboldturneringen ramt af flere afbud. Således bestod Polens indledende pulje kun af tre hold, og Polen vandt puljen med en sejr og en uafgjort. Ved dette OL gik de to bedste hold fra hver pulje videre til kvartfinaler, og her vandt Polen med 5-0 over . Med sejr på 2-0 i semifinalen over  var holdet klar til finalen mod DDR, som vandt 3-1, så denne gang blev det til OL-sølv til Polen og Maszcyk, mens Sovjetunionen vandt bronze med sejr over Brasilien. Denne gang spillede han med i alle holdets kampe.

Han var desuden med på holdet, der vandt bronze ved VM 1974 i Vesttyskland. Her spillede han i alle kampene.

Referencer

Eksterne henvisninger 
 Zygmunt Maszczyk på 90minut.pl 

Fodboldspillere fra Polen
Fodboldspillere fra Ruch Chorzów
Fodboldspillere fra Valenciennes FC
Olympiske mestre fra Polen
Deltagere ved verdensmesterskabet i fodbold 1974
Deltagere for Polen ved sommer-OL 1972
Deltagere for Polen ved sommer-OL 1976
Olympiske mestre fra Polen
Olympiske sølvmedaljevindere fra Polen
Austra Skujytė

Austra Skujytė (født 12. august 1979 i Biržai i Litauiske SSR, Sovjetunionen) er en atlet fra Litauen, der har specialiseret sig i mangekamp.

Resultater 
  VM indendørs 2004 Femkamp
  OL 2004 Syvkamp
  EM indendørs 2011 Femkamp

Kilder 
 Austra Skujytė – IAAF

Mangekæmpere fra Litauen
Jānis Čakste

Jānis Čakste (født 14. september 1859, død 14. marts 1927) var en lettisk advokat, politiker og den første lettiske præsident.

Čakste var født den 14. september 1859 i Lielsesava, en lille by i Semgallen – på det tidspunkt en del af det Russiske Kejserrige. Han studerede jura ved Moskva Universitet, tog afgangseksamen i 1886 og blev advokat og politisk aktivist i det der senere skulle blive Letland. I 1906 blev han valgt til Dumaen – parlamentet i det Russiske Kejserrige – hvor han forsøgte at fremme idéer om lettisk selvstyre. I 1918 blev Čakste formand for Letlands Folkeråd, en midlertidig regering som proklamerede Letlands uafhængighed som nation. Čakste blev valgt som lettisk præsident i 1922 og indsattes den 14. november. Han genvalgtes for endnu en periode i 1925 og døde den 14. marts 1927, mens han var aktiv præsident. Čakste er den eneste lettiske præsident, som er død i tjeneste; han ligger begravet på Mežakirkegården i Riga.

Referencer

Eksterne henvisninger/kilder
 

Letlands præsidenter
Advokater fra Letland
Gamification

Gamification (i Harddisken forsøgt oversat til "spilificering") er det fænomen, at man tilsætter spilelementer til ting og aktiviteter, som ikke er spil – eksempelvis websites eller arbejdsformer – eksempelvis ved at belønne ønsket brugeradfærd i denne sammenhæng. Der er mange teknikker, eksempelvis point, "præstationer", highscorelister og virtuelle penge.

Et andet eksempel er at en undervisningssituation kan gamificeres ved at tilføre en bestemt storyline til undervisningen, levels, mål og delmål. Derved visualiseres målene for eleverne på en meget forståelig og håndgribelig måde. Denne arbejdsmetode ses bl.a. brugt på Columbusskolen i Skanderborg Kommune.

Mark J. Nelson fra IT-Universitetet i København har set på sovjetiske og amerikanske forløbere for gamificationen af arbejdslivet.

Gamification er nært knyttet til anvendelsen af spilbaserede træning i organisations- og kompetenceudvikling, en træningsform der i dag er brugt i hovedparten af de største danske virksomheder.

Se også 
 Spilmatisering

Kilde 

Økonomi
Adfærd
Underholdning
Benigno Fitial

Benigno Repeki Fitial (født 27. november 1945 i Saipan) er en amerikansk politiker og partistifter, samt den 7. guvernør for Nordmarianerne. Han er medlem af det Republikanske parti.

Politisk karriere 
Fitial har været formand for det Republikanske parti i Nordmarianerne. Han forlod i 2001 republikanerne og stiftede i stedet sit eget parti, Covenant Party.

Benigno Fitial blev i 2003 valgt ind i Repræsentanternes Hus på Nordmarianerne, og blev efterfølgende udpeget som Speaker for huset.

Guvernør 
Fitial er den syvende guvernør i Nordmarianerne. Han besejrede med 3.809 af de 13.517 afgivne stemmer, den uafhængige kandidat Heinz Hofschneider (3.710) og den siddende republikanske guvernør Juan Babauta (3.610) ved guvernørvalget i 2005. Benigno Fitial og hans viceguvernørkandidat Timothy P. Villagomez blev taget i ed den 9. januar 2006.

I 2010 meddelte Fitial at han ville sammenlægge Covenant Party med det Republikanske parti, og fra 1. januar 2011 blev Benigno Fitial igen medlem af det parti han forlod 10 år før.

Referencer

Eksterne henvisninger 

 Office of the Governor, Commonwealth of the Northern Mariana Islands  på Nordmarianernes officielle hjemmeside. 
 Benigno Fitials biografi på National Governors Associations officielle hjemmeside. 

Guvernører fra USA
Mottarone

Mottarone er en bjergtop i regionen Piemonte i Italien. Toppen af Mottarone ligger 1.491 m.o.h. Bjerget ligger mellem Omegna ved Lago d'Orta og Stresa ved Lago Maggiore.

Adgang til toppen 
Adgang til Mottarone fra Stresa sker med svævebanen (lukkede gondoler) Stresa-Alpino-Mottarone Svævebane. Ved Alpino (1.385 m.o.h.) ligger en bjergstation, hvor der er omstigning til en åben skilift, der bringer publikum det sidste stykke mod toppen. Ved Alpino ligger en botanisk have med talrige alpeplanter, efter sigende over 500 forskellige.

Man kan vælge at tage den sidste strækning til fods, der er ca. 30 minutters gang til toppen. Denne kan også nås med bil fra det nærliggende højfjeldshotel.

Udsigten 
Mottarone er regionens højeste punkt. Herfra er der 360° udsigt til bl.a. de Schweiziske Alper og det italienske bjergmassiv, herunder Monte Rosa. Der er flot udsigt over både Lago d'Orta og Lago Maggiore.

Turisme 
Bjerget er et velbesøgt turistmål. Om vinteren er der skiturister og om sommeren er det vandrere, mountainbikere og paraglidere, som besøger stedet.

Henvisninger 

Lago Maggiore
Piemonte
Bjerge i Italien
Cavour (550)

Cavour er et italiensk hangarskib (CVH) brugt af Marina Militare. Skibet er navngivet efter den italienske statsmand og politiker Camillo Benso di Cavour.

Historie 
Cavour blev køllagt ved Fincantieri værftet ved Sestri Levante den 17. juli 2001 og søsat den 20. juli 2004. Skibets søprøver begyndte i december 2006 og indgik i tjenesten den 27. marts 2008. Skibet blev erklæret fuldt operativt den 10. juni 2009.

Den 19. januar 2010 blev Cavour sendt til Haiti som en del af Operation White Crane, Den italienske nødhjælpsoperation for jordskælvet i Haiti 2010

Beskrivelse 

Skibet er designet til at kombinere fly- (V/STOL) og helikopteroperationer, medbringe en styrkestab samt transport af militært eller civilt personel og tunge køretøjer. Den 134 meter lange og 2.800 m2 store hangar fungerer som både en hangar til helikoptere og fly samt et lastdæk med plads til op til 24 kampvogne eller flere andre mindre køretøjer. (50 panserkøretøjer, 100+ Iveco lette køretøjer). Skibet er udstyret med en rampe der kan belastes med op til 70 tons og to elevatorer til flydækket der er certificeret til 30 tons. Cavour kan også fungere som en Landing Platform Helicopter (LPH), med sine tunge helikoptere (AW101 ASH) og cirka 325 marinesoldater.

Cavour har et deplacement på 27.900 tons, men kan nu lastes op til 30.000 tons efter man foretog en række forbedringer i 2008.

Oprindeligt skulle skibet være navngivet efter Luigi Einaudi, så Admiral Andrea Doria, før skibet fik sit nuværende navn. Nu da Cavour er blevet operativt har det fungeret som flådens flagskib suppleret af Giuseppe Garibaldi.

Henvisninger

Kilder 
 Jane's Fighting Ships 2008 (digital version)

Eksterne links 

 Marina Militare: Cavour
 digilander.libero.it: Specifikationer og en billedsamling
 Naval-Technology.com: Cavour

Hangarskibe fra Italien
Bill Haslam

William Edward "Bill" Haslam (født 23. august 1958 i Knoxville, Tennessee) er en amerikansk politiker. Han var den 49. guvernør for den amerikanske delstat Tennessee fra 2011 indtil 2019. Fra 2003 til 2011 var han borgmester i hjembyen Knoxville. Han er medlem af det Republikanske parti.

Politisk karriere

Borgmester 
Haslam vandt i 2003 valget til borgmesterposten i Knoxville over Madeline Rogero, og blev den 20. december 2003 indsat som ny borgmester, hvor han afløste partifællen Victor Ashe. I 2007 blev Bill Haslam genvalgt med 87% af stemmerne.

Guvernør 
Den 6. januar 2009 meddelte Bill Haslam at han gik efter at blive det Republikanske partis nominerede til guvernørvalget i Tennessee, i november 2010. Ved partiets primærvalg i juli 2010 fik Haslam 47.3% af stemmerne, mod Zach Wamps 29.2% og Ron Ramseys 22.1%. Haslam vandt 2. november 2010 guvernørvalget over sin demokratiske modkandidat Mike McWherter med 65.5% af stemmerne. Bill Haslam blev 15. januar 2011 taget i ed som Tennessees 49. guvernør, hvor han afløste demokraten Phil Bredesen.

Privat 
Bill Haslam har en bachelor i historie fra Emory University i Atlanta forstaden Druid Hills.

Haslam har siden 1981 været gift med Crissy, og de har sammen 2 døtre og en søn.

Referencer

Eksterne henvisninger 

 Officiel profil for Guvernør Haslam  på Tennessees officielle hjemmeside. 
 Bill Haslams officielle kampagneside  på www.billhaslam.com 

Guvernører i Tennessee
Borgmestre fra USA
Shelley

Shelley kan have flere betydninger:

 Shelley, Essex, England
 Shelley (film)
 Shelley, Idaho, USA
 Shelley, Suffolk, England
 Shelley, West Yorkshire, England

Personer:
 Shelley Blond
 Shelley Duvall
 Shelley Jensen
 Shelley Moore Capito
 Shelley Winters
 Adrienne Shelley
 Mary Shelley
 Percy Bysshe Shelley
 Pete Shelley
Lancia Thema (2011)

Lancia Thema er en bilmodel fra Lancia. Modellen kom på markedet i 2011 og afløste  Lancia Thesis, som udgik i 2009.

Modellen er en omdøbt udgave af Chrysler 300.

Motorprogrammet omfatter en benzinmotor på 3,6 liter med 292 hk og en dieselmotor på 3,0 liter med 190 eller 224 hk.

I øjeblikket importeres Lancia ikke officielt til Danmark, og det er uafklaret om importen vil blive genoptaget.

Kilde

Eksterne henvisninger 

Thema (2011)
Øvre mellemklassebiler
Baghjulstrukne biler
Biler introduceret i 2011
Biler fra 2010'erne
Humber

Humber er en stor tidevandspåvirket flodudmunding eller æstuarium, nordøst i England. Den starter ved Trent Falls, hvor floderne Ouse og Trent mødes. Lige før udløbet af Nordsøen løber floden Hull ind i Humber.

I angelsaksisk tid var den en vigtig grænseflod, som skilte Northumbria ("nord for Humber") fra de sydlige kongedømmer. Den markerer nu grænsen mellem East Riding of Yorkshire og Lincolnshire. Mellem 1974 og 1996 var området på begge sider af fjorden del af distriktet Humberside. Fjorden har givet sit navn til regionen Yorkshire og Humber, som den løber gennem.

Ved Humbers udløb blev der i 1914 bygget to fort, Humberfortene. En tredje fæstning, Fort Paull ligger længere op langs fjorden.

Æstuarier
Floder i England
Ramsarområder i England
Kingston upon Hull